**Dezleagă-mă de vrajă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Te-ntreb: ce-ai vrea să ţii în mâini? Un măr sau un Soare?

Ai vrea să ţii merele în mâini, iar Soarele să-l vezi pe cer.

Altfel, te temi de el! Mi-aş vinde Soarele pentru un măr,

numai ca să-l primeşti din mâinile mele!”

Ionel Teodoreanu

- „Dezleagă-mă, iubito, din părul tău noptatic” –

Mi-ai spus în şoaptă,-azi noapte, - „şi lasă-mă să-ţi jur,

Că-n fantezii albastre-ţi voi fi pe veci ostatic

Şi-ţi voi păzi lumina precum un abajur.”

Stăteam tăcuţi, doar ochii ne străluceau de sete,

Sorbeam încet magia dintr-un pocal de-argint,

Dar te-am voit de-a pururi, în bezna ăstor plete,

Pierdut într-o poveste pe care n-o desmint.

Sărută-mă, iubite, alunecând alene

Pe relieful dulce al sânilor mei mici

Şi te dezleg de vrajă chiar dacă mă voi teme

Că mâine dimineaţă tu nu vei fi aici.

- Vreau să cobor din vise și să te am aproape,

Vreau fantezii cu tine în fiecare an,

Nu-mi mai ajunge ziua, nu vreau numai o noapte

Din sânul tău cuminte să gust un singur gram,

Aș vrea cununi de stele să împletim prin veacuri,

S-adorm cu tine-n brațe, la fel să mă trezesc,

Iar când mă-mbăt, iubito, de dragoste, din leacuri

Să-mi dai să beau o gură, din nou să te iubesc.

Dezleagă-mă, frumoaso, nu voi pleca niciunde,

În pântecul tău alb mi-am construit un templu,

Milenii lângă tine-mi par grabnice secunde

Când trupu-ţi ca de fildeş, nebun de dor, contemplu.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014